Document ID: 31992L0023

NEUVOSTON DIREKTIIVI 92/23/ETY,
annettu 31 päivänä maaliskuuta 1992,
moottoriajoneuvojen ja niiden perävaunujen renkaista ja renkaiden asentamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon talous- ja sosiaalikomitean lausunnon(3),
sekä katsoo, että
on tärkeää toteuttaa toimenpiteitä sisämarkkinoiden luomiseksi asteittain 31 päivään joulukuuta 1992 mennessä; sisämarkkinat käsittävät alueen, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus taataan,
täydellisen yhdenmukaistamisen menetelmä on olennainen sisämarkkinoiden toteuttamiseksi kokonaisuudessaan,
tätä menetelmää olisi käytettävä uudistettaessa koko ETY-tyyppihyväksyntämenettelyä ottaen huomioon teknisen yhdenmukaistamisen ja standardoinnin uudesta lähestymistavasta 7 toukokuuta 1985 annetun neuvoston päätöslauselman henki,
tekniset vaatimukset, jotka moottoriajoneuvojen ja niiden perävaunujen on kansallisen lainsäädännön mukaan täytettävä, liittyvät muun muassa ilmarenkaisiin,
nämä vaatimukset eroavat jäsenvaltioittain; sen vuoksi on tarpeen, että jäsenvaltiot antavat samat vaatimukset joko voimassa olevien määräystensä lisäksi tai niiden sijasta, erityisesti, jotta moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetussa neuvoston direktiivissä 70/156/ETY(4), sellaisena kuin se on viimeksi muutettuna direktiivillä 87/403/ETY(5), säädetty ETY-tyyppihyväksyntämenettely voidaan ottaa käyttöön kaikkien ajoneuvotyyppien osalta,
renkaita koskevissa määräyksissä olisi oltava sekä renkaiden ominaisuuksia että ajoneuvojen ja niiden perävaunujen renkaiden varusteita koskevat yhteiset vaatimukset,
sen vuoksi olisi luotava yhteinen menettely ETY-merkin antamisesta yhteisten ominaisuuksien ja testausvaatimusten mukaiselle rengastyypille; renkaiden vapaan liikkuvuuden varmistamiseksi renkaiden vaatimustenmukaisuus yhteisten vaatimusten osalta varmistetaan yhteisön tasolla kiinnittämällä renkaisiin ETY-merkki, joka on annettu valmistajalle edellä mainitun menettelyn mukaisesti; jäsenvaltio voi tehdä tarkastuksia milloin tahansa sen tarkastamiseksi, ovatko renkaat yhteisten vaatimusten mukaisia; jos todetaan, että renkaat eivät ole vaatimustenmukaisia, jäsenvaltion on toteutettava aiheelliset toimenpiteet sen varmistamiseksi, että renkaat ovat vaatimusten mukaisia; nämä toimenpiteet voivat johtaa edellä tarkoitetun ETY-merkin peruuttamiseen,
teknisten vaatimusten osalta on suotavaa ottaa huomioon Yhdistyneiden Kansakuntien Euroopan talouskomission sääntö n:o 30 ("Moottoriajoneuvojen ja niiden perävaunujen ilmarenkaiden hyväksyntää koskevat yhdenmukaiset määräykset"), sellaisena kuin se on muutettuna(6), ja sääntö N:o 54 ("Kaupallisten ajoneuvojen ja niiden perävaunujen renkaiden hyväksyntää koskevat yhdenmukaiset määräykset")(7), ja sääntö N:o 64 ("Tilapäiseen käyttöön tarkoitettujen varapyörien/-renkaiden hyväksyntää koskevat yhdenmukaiset määräykset")(8), jotka ovat 20 päivänä maaliskuuta 1958 tehdyn moottoriajoneuvojen varusteiden ja osien hyväksymisehtojen yhdenmukaistamista ja hyväksymisen vastavuoroista tunnustamista koskevan sopimuksen liitteenä, ja
moottoriajoneuvoja koskevan kansallisen lainsäädännön lähentäminen edellyttää, että jäsenvaltioiden yhteisten vaatimusten mukaisesti suorittamat tarkastukset tunnustetaan vastavuoroisesti.
ON ANTANUT TÄMÄN DIREKTIIVIN:
1 artikla
Tässä direktiivissä tarkoitetaan:
- `renkaalla`uutta ilmarengasta, joka on tarkoitettu varusteeksi ajoneuvoihin, joihin sovelletaan neuvoston direktiiviä 70/156/ETY;
- `ajoneuvolla` ajoneuvoa, johon sovelletaan direktiiviä 70/156/ETY;
- `valmistajalla` ajoneuvon tai renkaiden tavara- tai kaupallisen merkin haltijaa.
2 artikla
1 Jäsenvaltioiden on annettava osan ETY-tyyppihyväksyntä liitteessä I vahvistettujen edellytysten mukaisesti rengastyypille, joka täyttää liitteen II vaatimukset, sekä osan ETY-tyyppihyväksyntänumero liitteen I mukaisesti.
2 Jäsenvaltioiden on annettava renkaita koskeva ajoneuvon ETY-tyyppihyväksyntä liitteessä III vahvistettujen edellytysten mukaisesti ajoneuvolle, jonka kaikki renkaat (mahdollinen vararengas mukaan lukien) täyttävät liitteen II vaatimukset ja myös liitteen IV ajoneuvoja koskevat vaatimukset, ja annettava ajoneuvon ETY-tyyppihyväksyntänumero liitteen III mukaisesti.
3 artikla
Jäsenvaltion hyväksyntäviranomaisen on lähetettävä kuukauden kuluessa osan (renkaan) tai ajoneuvon ETY-tyyppihyväksynnän antamisesta tai epäämisestä liitteen I ja liitteen III lisäyksien mallien mukaisen asiaa koskevan todistuksen jäljennös muille jäsenvaltioille ja pyydettäessä hyväksytyn rengastyypin testausseloste.
4 artikla
Jäsenvaltio ei saa estää tai rajoittaa osan ETY-tyyppihyväksyntämerkinnällä varustettujen renkaiden liikkeelle laskemista.
5 artikla
Jäsenvaltio ei saa evätä ajoneuvolta ETY-tyyppihyväksyntää tai kansallista tyyppihyväksyntää renkaisiin liittyvistä syistä, jos renkaissa on osan ETY-tyyppihyväksyntämerkki ja ne on asennettu liitteessä IV määrättyjen vaatimusten mukaisesti.
6 artikla
Jäsenvaltio ei saa estää tai kieltää ajoneuvon myyntiä, rekisteröintiä, liikkeelle laskemista tai käyttöä renkaisiin liittyvistä syistä, jos renkaissa on osan ETY-tyyppihyväksyntämerkki ja ne on asennettu liitteessä IV määrättyjen vaatimusten mukaisesti.
7 artikla
1 Jos jäsenvaltio perustellusta syystä pitää rengas- tai ajoneuvotyyppiä vaarallisena, vaikka se on tämän direktiivin vaatimusten mukainen, se voi alueellaan tilapäisesti estäätuotteen saattamisen markkinoille tai liittää tuotteeseen erityisehtoja. Sen on viipymättä ilmoitettava tästä muille jäsenvaltiolle ja komissiolle ja perusteltava päätöksensä.
2 Komissio kuulee kuuden viikon kuluessa asianomaisia jäsenvaltioita ja antaa lausuntonsa viipymättä sekä toteuttaa aiheelliset toimenpiteet.
3 Jos komissio katsoo, että tekniset mukautukset direktiiveihin ovat tarpeen, komissio tai neuvosto antaa ne 10 artiklassa säädettyä menettelyä noudattaen. Tässä tapauksessa suojatoimenpiteisiin ryhtynyt jäsenvaltio voi pysyttää ne, kunnes mukautukset tulevat voimaan.
8 artikla
1 Osan (rengas) tai ajoneuvon ETY-tyyppihyväksynnän antaneen jäsenvaltion on toteutettava toimenpiteet sen tarkastamiseksi, että tuotantomallit, siinä määrin kuin on tarpeen ja tarvittaessa yhdessä muiden jäsenvaltioiden hyväksyntäviranomaisten kanssa, ovat hyväksytyn tyypin mukaisia. Tätä tarkoitusta varten edellä tarkoitettu jäsenvaltio voi milloin tahansa tarkastaa, ovatko renkaat tai ajoneuvot tämän direktiivin vaatimusten mukaisia. Edellä tarkoitettu tarkastus on rajoitettava pistokokeisiin.
2 Jos edellä tarkoitettu jäsenvaltio toteaa, että useat samalla hyväksyntämerkillä varustetut renkaat tai ajoneuvot eivät ole hyväksytyn tyypin mukaisia, sen on toteutettava tarvittavat toimenpiteet sen varmistamiseksi, että tuotantomallit ovat hyväksytyn tyypin mukaisia. Jos renkaat tai ajoneuvot toistuvasti poikkeavat hyväksytystä tyypistä, toimenpiteet voivat johtaa ETY-tyyppihyväksynnän peruuttamiseen. Edellä tarkoitettujen viranomaisten on toteutettava vastaava toimenpide, jos toisen jäsenvaltion hyväksyntäviranomaiset ilmoittavat, että renkaat tai ajoneuvot poikkeavat hyväksytystä tyypistä.
3 Jäsenvaltioiden hyväksyntäviranomaisten on ilmoitettava kuukauden kuluessa toisilleen liitteen I ja liitteen III lisäyksien asiaa koskevia malleja käyttämällä ETY-tyyppihyväksynnän peruuttamisesta ja tämän toimenpiteen perusteista.
9 artikla
Kaikki tämän direktiivin täytäntöön panemiseksi annettujen säännösten nojalla tehdyt päätökset, jotka koskevat renkaan osan ETY-tyyppihyväksynnän tai ajoneuvon ETY-tyyppihyväksynnän epäämistä tai peruuttamista ajoneuvon renkaiden asennukseen liittyvistä syistä ja edellyttävät markkinoille saattamisen tai käytön kieltämistä, on perusteltava yksityiskohtaisesti. Päätöksestä on ilmoitettava asianosaiselle, jolle on samanaikaisesti annettava tieto jäsenvaltion voimassa olevan lainsäädännön mukaan hänen käytettävissään olevista muutoksenhakukeinoista ja määräajoista muutoksenhaulle.
10 artikla
Tarvittavat muutokset liitteiden vaatimusten mukauttamiseksi tekniikan kehitykseen annetaan direktiivin 70/156/ETY 13 artiklassa säädettyä menettelyä noudattaen.
11 artikla
1 Jäsenvaltioiden on 1 päivään heinäkuuta 1992 mennessä annettava ja julkaistava tämän direktiivin noudattamisen edellyttämät säännökset. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
Niiden on sovellettava näitä säännöksiä 1 päivästä tammikuuta 1993.
2 Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
12 artikla
Tämä direktiivi on osoitettu kaikille jäsenvaltioille.
Tehty Brysselissä 31 päivänä maaliskuuta 1992.

Labels: 7
8
1